The Poetical Works of Robert Burns/The Happy Trio

O Willie brew'd a peck o' maut, And Rob and Allen cam to see; Three blyther hearts, that lee-lang night, Ye wadna found in Christendie.

Chorus.-We are na fou, we're nae that fou, But just a drappie in our ee; The cock may craw, the day may daw And aye we'll taste the barley bree.

Here are we met, three merry boys, Three merry boys I trow are we; And mony a night we've merry been, And mony mae we hope to be! We are na fou, &c.

It is the moon, I ken her horn, That's blinkin' in the lift sae hie; She shines sae bright to wyle us hame, But, by my sooth, she'll wait a wee! We are na fou, &c.

Wha first shall rise to gang awa, A cuckold, coward loun is he! Wha first beside his chair shall fa', He is the King amang us three. We are na fou, &c.